2.

Predkladacia správa

Správu o stave a vývoji finančného trhu za prvý polrok 2008 predkladá Národná banka Slovenska po jej schválení Bankovou radou NBS na základe povinnosti, ktorá Národnej banke Slovenska vyplýva z §1, ods. 3, písm. e) zákona č. 747/2004 Z. z. o dohľade nad finančným trhom v znení neskorších predpisov.

Predkladaná správa svojou štruktúrou nadväzuje na Správu o stave a vývoji finančného trhu za rok 2007.
V úvodnej časti sa správa venuje štruktúre finančného trhu. Súčasťou tejto časti je aj informácia o vlastníckej štruktúre inštitúcií finančného trhu. V druhej časti je vlastná analýza finančného sektora za prvý polrok 2008. Správa popisuje súčasné trendy na finančnom trhu, zameriava sa na hospodárenie finančných inštitúcií a venuje sa rizikám, ktorým sú inštitúcie vystavené. Tretia časť obsahuje analytické dáta finančného trhu a ich metodiku.
Osobitná časť je venovaná integrovanému pohľadu na finančný sektor. Správa sa tiež venuje integrovanému hodnoteniu rizík finančného sektora.
Najväčšia pozornosť je venovaná najvýznamnejšiemu sektoru – bankovému sektoru. Okrem popisu trendov v bankovom sektore je veľká časť analýzy venovaná hodnoteniu rizík, voči ktorým sú banky vystavené. Správa tiež popisuje vývoj v ostatných sektoroch finančného trhu. Osobitne sa venuje sektoru poisťovní, kolektívnemu investovaniu a sektoru dôchodkového sporenia.
Súčasťou správy sú aj podrobné údaje za finančný sektor.

Vstup Slovenskej republiky do eurzóny od 1. januára 2009 prinesie aj pre slovenský finančný trh učité zmeny. Jedným z prvých očakávaní je zmena situácie v oblasti likvidity. Preto NBS pripraví s účinnosťou od začiatku roka 2009 opatrenie, ktoré zavedie regulačné mechanizmy na zníženie tohto rizika.